জেনেশুনেই একটি ভুয়ো বিশ্ববিদ্যালয়ে ভর্তি হয়েছিলেন ১২৯ জন ভারতীয় ছাত্র। প্রচুর অর্থের বিনিময়ে। শুধু আমেরিকায় থাকার জন্য তাই ওই ভারতীয় ছাত্রদের আটক করা হয়েছে বলে জানাল মার্কিন বিদেশ দফতর। গত সপ্তাহে আমেরিকায় আটক করা হয় ১২৯ জন ভারতীয়-সহ ১৩০ জন বিদেশি ছাত্রকে। ভারতীয় ছাত্রদের কেন আটক করা হয়েছে, দিল্লির মার্কিন দূতাবাসের কাছে তা ভারতের তরফে জানতে চাওয়া হয়েছিল, শনিবার। চাওয়া হয়েছিল রাজনৈতিক বিচার (ডেমার্শ)। ওই ভারতীয় ছাত্রদের সঙ্গে ওয়াশিংটনে ভারতীয় দূতাবাস যাতে দ্রুত যোগাযোগ করতে পারে, তার অনুমতিও চাওয়া হয়েছিল দিল্লির তরফে। তারই প্রেক্ষিতে সোমবার মার্কিন বিদেশ মন্ত্রক জানিয়েছে, ওই ভারতীয় ছাত্ররা অপরাধ করছেন জেনেই প্রচুর পরিমাণে অর্থ দিয়ে ফার্মিংটন বিশ্ববিদ্যালয় নামে ওই ভুয়ো শিক্ষা প্রতিষ্ঠানে ভর্তি হয়েছিলেন। যে ভাবে হোক, আমেরিকায় থাকার জন্য। ওই বিশ্ববিদ্যালয়টি বানানো হয়েছে গ্রেটার ডেট্রয়েটে। এমন অনেকগুলি ভুয়ো বিশ্ববিদ্যালয় চালানোর একটি চক্র রয়েছে মার্কিন মুলুকে। সেই চক্রের ৮ জন চাঁইকে গ্রেফতার করা হয়েছে। তাঁদের কেউ কেউ ভারতীয়, কেউ বা ভারতীয় বংশোদ্ভূত মার্কিন নাগরিক। মার্কিন বিদেশ মন্ত্রক বলেছে, ‘‘প্রচুর অর্থের বিনিময়ে যে ১৩০ জন (যাঁদের মধ্যে ১২৯ জনই ভারতীয়) বিদেশি ছাত্র ওই বিশ্ববিদ্যালয়ে ভর্তি হওয়ার জন্য আবেদন করেছিলেন এবং পরে ভর্তি হয়েছিলেন, তাঁরা ভাল ভাবেই জানতেন ওই বিশ্ববিদ্যালয়ের কোনও নির্দেশক (ইন্সট্রাক্টর) নেই। সেখানে কোনও ক্লাসই হয় না। ক্লাসরুমে তো নয়ই, অনলাইনেও নয়।’’ এও জানা গিয়েছে, অন্যান্য মার্কিন বিশ্ববিদ্যালয়ের তুলনায় অবশ্য এই ভুয়ো বিশ্ববিদ্যালয়টির টিউশন ফি’র পরিমাণ কম। অনলাইনে ভর্তি হওয়ার সঙ্গে সঙ্গেই ছাত্রছাত্রীদের আমেরিকায় থাকার জন্য প্রয়োজনীয় ‘ওয়ার্ক পারমিট’ দিয়ে দেওয়া হয়। অন্যান্য মার্কিন বিশ্ববিদ্যালয়ে ভর্তি হওয়া ছাত্রছাত্রীদের যার জন্য হাপিত্যেশ অপেক্ষা করতে হয়।